Go fopholediwa gore ngwaga le ngwaga mathata a batho ba ba lemaletseng go betšha a jela naga ya United States didolara di le dimilione di le diketekete ka ntlha ya go felelwa ga bone ke ditiro, go lwala, go duelwa madi a botlhokatiro le ditshenyegelo tsa dithulaganyo tsa go ba thusa go tlogela bothata jono. Le fa go ntse jalo, dipalo tseno ga di senole sepe ka pogo e kgolo e batho bano ba ba lemaletseng go betšha ba e bakelang ba malapa a bone, ditsala le badirikabone ka ntlha ya go utswa, go ipolaya, tirisodikgoka le go sotla bana. Patlisiso nngwe ya Australia e ne ya fitlhela gore motho mongwe le monwe yo o lemaletseng go betšha a ka tswa a ama batho ba ka nna lesome ka tlhamalalo. Pego ya National Research Council ya United States e bolela gore mo e batlang e le “diperesente di le 50 tsa balekane ba batho ba ba laolwang ke go betšha le diperesente di le 10 tsa bana ba bone di a itewa.”